作者:葉路鈐
標題:賀新涼・賀新郎
內容:傴指循良吏。祗吳公、傳不書名，一人而已。彷佛三生來展驥。就種棠陰千里。又還是、治平為最。繡線漸添紅日影，恰攙前、七日冬書至。吾道長，佛出世。公清但酌螺川水。屏星躔次吳頭，極星先比。節誼家聲香國史。中有千秋生意。宜袞袞、公侯昌熾。充育登庸元有樣，況甬東、一脈山東氣。珠峰畔，又呈瑞。